Fimm hundruð sækja um sumarstörf hjá Norðuráli Fimm hundruð umsóknir bárust um sumarstörf hjá Norðuráli í ár . Stærstur hluti þeirra , eða um 350 , var frá ungmennum sunnan Hvalfjarðaganga , og um 130 umsóknir komu frá fólki búsettu í nágrannasveitarfélögunum . Mikill fjöldi eldri sumarstarfsmanna hyggst koma til starfa hjá Norðuráli að nýju nú í sumar og því ekki eins mikil þörf á nýráðningum og oft áður , segir í frétt á heimasíðu fyrirtækisins . Um 70 reyndir starfsmenn koma aftur til starfa og 40 nýir starfsmenn hafa verið ráðnir í framleiðsludeildirnar þrjár . Þá er jafnframt unnið að því að manna viðhalds - og stoðdeildir . Á nýliðanámskeiðunum verður fyrirtækið , starfsemin og helstu atriði kjarasamnings kynnt , auk þess að fjallað verður um umhverfismálin . Að venju eiga öryggismálin stóran þátt í nýliðafræðslunni , segir í fréttinni á heimasíðu Norðuráls .